KLASA: P-308/23

URBROJ: 711-02-01/05-2024-06

Zagreb, 22. ožujka 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznika Robija Zgrablića, OIB:** **……….., ravnatelja** **Županijske uprave za ceste Istarske županije -ustanove za upravljanje županijskim i lokalnim cestama do 13. studenoga 2022.,** na 44. sjednici održanoj 22. ožujka 2024., donosi sljedeću

**ODLUKU**

1. **Propustom podnošenja imovinske kartice u roku od 30 dana po prestanku obnašanja dužnosti, obveznik Robi Zgrablić, ravnatelj Županijske uprave za ceste Istarske županije - ustanove za upravljanje županijskim i lokalnim cestama do 13. studenoga 2022., počinio je povredu članka 10. stavka 2. ZSSI-a.**
2. **Za povredu iz točke I. ove izreke, obvezniku Robiju Zgrabliću izriče se opomena.**

Obrazloženje

Povjerenstvo je utvrdilo da obveznik Robi Zgrablić, ravnatelj Županijske uprave za ceste Istarske županije - ustanove za upravljanje županijskim i lokalnim cestama do 13. studenoga 2022., nije podnio imovinsku karticu u roku od 30 dana po prestanku obnašanja navedene dužnosti slijedom čega je protiv navedenog obveznika otvoren predmet broj P-308/23 zbog moguće povrede odredbe ZSSI-a o imovinskoj kartici.

U tijeku postupka izvršen je uvid u službenu bilješku od 7. studenoga 2023., Registar obveznika, Registar imovinskih kartica i očitovanje obveznika od 11. prosinca 2023.

Povjerenstvo je odlukom od 16. studenoga 2023. u odnosu na obveznika Robija Zgrablića, ravnatelja Županijske uprave za ceste Istarske županije - ustanove za upravljanje županijskim i lokalnim cestama do 13. studenoga 2022., utvrdilo postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a, kojom je propisano da su obveznici dužni podnijeti imovinsku karticu u roku od 30 dana po prestanku obnašanja dužnosti.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznika dopisom od 16. studenoga 2023. Broj: 711-I-2450-P-308/23-03-23 obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu obavijest prema zaprimljenoj dostavnici zaprimio 24. studenoga 2023. te se istu očitovao dopisom koji je u Povjerenstvu zaprimljen 11. prosinca 2023. i u kojem je naveo da je pristupio ispunjavanju imovinske kartice u propisanom roku putem svog korisničkog računa, ali je ispunio podatke za prestanak obnašanja dužnosti na dan 18. srpnja 2022. do kada mu je službeno bio mandat, te je snimio ispunjene podatke, ali nije poslao obrazac jer je kod osobne provjere obrasca nakon čitavanja pravila, uputa i napomena za popunjavanje i podnošenje istoga bio u dilemi je li to pravi datum prestanka obnašanja dužnosti ili datum 13. studenoga 2022. nakon završetka mandata vršitelja dužnosti ravnatelja Županijske uprave za ceste Istarske županije - ustanove za upravljanje županijskim i lokalnim cestama na koju dužnost je imenovan od strane Skupštine Istarske županije do imenovanja ravnatelja ustanove na temelju ponovljenog natječaja. Obveznik dalje navodi da je po utvrđenju da je završetak mandata ipak 13. studenoga 2022. prikupio nove podatke činjeničkog stanja na zadnji dan roka za podnošenje imovinske kartice te je paralelno pripremao i imovinsku karticu za protek 12 mjeseci od prestanka obnašanja dužnosti, ali je pogriješio jer je prikupio podatke za stanje na krivi dan koje je snimio na obrascu, a kako se snimaju zadnji uneseni podaci, izbrisali su mu se podaci koje je snimio i pripremio za slanje imovinske kartice povodom prestanaka obnašanja dužnosti. Kada je ustanovio pogreške, obveznik navodi da je morao ponovno prikupiti nove podatke, što je uzrok da je prekoračio rok za podnošenje imovinske kartice od 30 dana po prestanku obnašanja dužnosti, kao i njegov krivi izračun da je krajnji datum 23. studenog 2023. Dalje navodi da je imovinsku karticu za prestanak obnašanja dužnosti i imovinsku karticu za protek 12 mjeseci od prestanka dužnosti podnio 27. studenoga 2023. na elektroničkom obrascu, ispisao i vlastoručno potpisao te poslao Povrerenstvu. Obveznik pojašnjava da je zbog obazrivosti da imovinsku karticu ispuni u skladu s pravilima i uputama, te da podaci o promjenama budu točno uneseni na datume koji su naznačeni za prestanak obnašanja dužnosti, i za protek 12 mjeseci od prestanka obnašanja dužnosti, došlo do prekoračenja spomenutog roka.

Uvidom u Registar obveznika koji vodi i ustrojava Povjerenstvo utvrđeno je da je Robi Zgrablić obnašao dužnost ravnatelja Županijske uprave za ceste Istarske županije - ustanove za upravljanje županijskim i lokalnim cestama do 13. studenoga 2022.

S obzirom na navedeno, a sukladno članku 3. stavku 1. točki 62. ZSSI-a, imenovani je bio u obvezi postupati sukladno odredbama ZSSI-a kao obveznik u smislu istoga Zakona.

Uvidom u Registar imovinskih kartica Povjerenstvo je utvrdilo da je obveznik podnio imovinsku karticu povodom prestanka obnašanja dužnosti nakon pokretanja postupka u ovoj pravnoj stvari i to 27. studenoga 2023.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznik Robi Zgrablić, ravnatelj Županijske uprave za ceste Istarske županije -ustanove za upravljanje županijskim i lokalnim cestama do 13. studenoga 2022., propustio pravovremeno podnijeti imovinsku karticu po prestanku obnašanja dužnosti, a kojim propustom je povrijedio odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Uzimajući u obzir okolnosti konkretnog slučaja, tj. da se ne radi o obvezniku koji po prvi put podnosi imovinsku karticu, kao i da je obvezniku Povjerenstvo odlukom Broj: 711-I-1577-P-500-22/23-06-19 od 18. srpnja 2023. izreklo opomenu za povredu odredbe članka 10. stavka 2. ZSSI-a zbog propusta da po pisanom nalogu Povjerenstva u danom roku podnese imovinsku karticu povodom stupanja na dužnost ravnatelja Županijske uprave za ceste Istarske županije - ustanove za upravljanje županijskim i lokalnim cestama, te imajući u vidu da je obveznik nakon pokretanja postupka dostavio imovinsku karticu povodom prestanka obnašanja dužnosti, kao i imovinsku karticu po proteku 12 mjeseci od prestanka obnašanja dužnosti, Povjerenstvo je utvrdilo primjerenim obvezniku za povredu odredbe članka 10. stavka 2. ZSSI-a izreći sankciju iz članka 49. ZSSI-a, opomenu.

Sukladno svemu navedenom, Povjerenstvo je donijelo odluku kao pod točkama I. i II. izreke ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Robi Zgrablić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana